### 6.      Orientering om nedlæggelse af fraktionerne stort og småt brændbart på genbrugspladserne i kommunen

**Åbent**

Sagsnr.: 326-2018-5268        J.nr.: 07.00.00           Dokumentnr.:
326-2018-41835

**Sagstype**

Orientering.

**Resume og sagens baggrund**

Det fælleskommunale affaldsselskab, ARGO, nedlægger
fraktionerne stort og småt brændbart på genbrugspladserne fra juni måned 2018.
Dette sker i forbindelse med den nationale målsætning om at nå 50 %
genanvendelse af husholdningsaffaldet i 2022.

**Indstillinger**

Chefen for vej, Ejendom og affald indstiller, at
orienteringen tages til efterretning.

**Behandling**

Teknik- og Miljøudvalget.

**Sagsfremstilling**

Det fælleskommunale affaldsselskab, ARGO, som driver
genbrugspladserne i Kalundborg, Lejre, Køge, Roskilde og [adresse], nedlægger
fraktionerne stort og småt brændbart. Dette gør ARGO som et af de første
fælleskommunale affaldsselskaber i [adresse].

Kommunerne skal i overensstemmelse med den nationale ressourceplan
"[adresse] uden affald" arbejde for at nå 50 % genanvendelse af
husholdningsaffaldet i 2022, og ARGO arbejder aktivt for at understøtte
kommunerne i den målsætning.

Det nye tiltag starter op i april måned på [adresse] genbrugsplads i Lejre,
og efter en periode med erfaringsindsamling forventes stort og småt brændbart
nedlagt på de øvrige pladser i Kalundborg, Køge, Roskilde og [adresse] i juni
måned 2018.

Erfaringerne viser, at 2/3-dele af det, som kommer i småt brændbart, i dag kan
afleveres i en af de 41 andre containere på genbrugspladsen. Derudover kan
navnet "småt brændbart" give anledning til misforståelser af hvad,
der skal afleveres i denne container. Derfor har ARGO besluttet at nedlægge
fraktionerne. Samtidig vil der løbende blive etableret nye fraktioner, og
gennem øget vejledning vil man tilskynde borgerne til en bedre sortering.

Initiativet forventes at flytte cirka 60 kg pr. husstand og bidrage med cirka 5
% point af de 50 %, som kommunerne skal nå i 2022.

I forbindelse med nedlæggelsen af stort og småt brændbart bliver der etableret
to nye fraktioner - "Polstrede møbler" og "Uegnet til
genanvendelse". "Uegnet til genanvendelse" er til de materialer,
som vi endnu ikke har genanvendelsesmuligheder for. Det kan eksempelvis være
sammensatte materialer, glasfiber, visse skumtyper, reb, cykeldæk, visse ukrudtsformer
som bjørneklo eller stærkt beskidte materialer, der ikke er genanvendelige.

Cirka en måned før iværksættelsen vil ARGO informere om ændringen gennem blandt
andet skiltning på genbrugspladserne. Der vil desuden blive informeret gennem
kommunens info-side i lokalpressen, ligesom der også bliver sendt SMS-besked
til de brugere, der er tilmeldt ARGOs døgnåbning (cirka 50.000 for alle fem
kommuner). Derudover vil det i forbindelse med ikrafttræden blive tilstræbt at
skabe presseopmærksomhed om ændringerne.

Når ændringerne træder i kraft, vil ARGO informere med skiltning, hvor
containeren til brændbart tidligere var placeret. Tilsvarende vil der ved den
nye fraktion, "Uegnet til genanvendelse", blive skiltet og informeret
om genanvendelse af træ, pap, papir, plast samt tøj og tekstiler, hvilket er de
fraktioner, der erfaringsmæssigt udgør langt den største del af det genanvendelige
materiale i stort og småt brændbart.

**Økonomiske konsekvenser**

Ingen økonomiske konsekvenser.

**Bilag**

|  |  |
| --- | --- |
| Orienteringsnotat - Nedlæggelse af Stort og Småt brændbart | 326-2018-50935 |